LT Europos Sąjungos oficialusis leidinys L 21/21

KOMISIJOS ĮGYVENDINIMO REGLAMENTAS (ES) 2016/99

2015 m. spalio 16 d.

kuriuo nustatomi techniniai įgyvendinimo standartai dėl priežiūros institucijų kolegijų veiklos funkcijų nustatymo pagal Europos Parlamento ir Tarybos direktyvą 2013/36/ES

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2013 m. birželio 26 d. Europos Parlamento ir Tarybos direktyvą 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (1), ypač į jos 51 straipsnio 5 dalį ir 116 straipsnio 5 dalį,

kadangi:

(1) grupės subjektų Sąjungoje ir trečiosiose valstybėse struktūrinio sąrašo sudarymo ir atnaujinimo procesui turėtų vadovauti konsoliduotos priežiūros institucija, kuri turėtų užtikrinti, kad galimi kolegijos nariai turėtų galimybę pateikti pastabų ir prisidėti prie šios veiklos, siekiant užtikrinti, kad visi grupės subjektai būtų veiksmingai identifikuoti ir struktūriniame sąraše atsispindėtų tiksli ir atnaujinta informacija apie subjektus, įskaitant grupės filialus. Siekiant palengvinti struktūrinio sąrašo sudarymą, užtikrinti, kad būtų surinkta ir įstaigų grupės struktūriniame sąraše atsispindėtų visa būtina informacija, taip pat sumažinti reikalavimų laikymosi išlaidas tiek konsoliduotos priežiūros institucijai ar buveinės valstybės narės kompetentingoms institucijoms, tiek kitiems kolegijos nariams, struktūrinis sąrašas turėtų būti sudarytas naudojant bendrą šabloną;

(2) kai konsoliduotos priežiūros institucija ketina kviesti priimančiųjų valstybių narių, kuriose įsteigti nesvarbūs filialai, kompetentingas institucijas, trečiųjų valstybių priežiūros institucijas ir kitas atitinkamas institucijas dalyvauti kolegijoje stebėtojų teisėmis, ji turi užtikrinti, kad kolegijos nariai būtų iš anksto informuojami apie tą ketinimą ir turėtų pakankamai laiko įvertinti šį pasiūlymą, jam pritarti ar jį atmesti. Siekiant užtikrinti, kad procesas būtų valdomas tinkamai, konsoliduotos priežiūros institucija pirmiausia turėtų pakviesti institucijas, kurios yra tinkamos tapti kolegijos narėmis, ir tik tuomet į kolegiją kviesti galimus stebėtojus;

(3) galimi kolegijos stebėtojai, prieš priimdami konsoliduotos priežiūros institucijos jiems adresuotą kvietimą, turėtų susipažinti su jiems taikomomis dalyvavimo sąlygomis, dėl kurių susitarė konsoliduotos priežiūros institucija ir kolegijos nariai. Turėtų būti reikalaujama, kad konsoliduotos priežiūros institucija stebėtojų dalyvavimo sąlygas įtrauktų į kolegijos raštiškus koordinavimo ir bendradarbiavimo susitarimus;

(4) raštiškų koordinavimo ir bendradarbiavimo susitarimų sudarymo ir keitimo procesui turėtų vadovauti konsoliduotos priežiūros institucija, kuri turėtų užtikrinti, kad kolegijos nariai turėtų galimybę pateikti pastabų ir prisidėti prie siūlomų susitarimų, įskaitant stebėtojų dalyvavimo sąlygas. Siekiant užtikrinti, kad priežiūros institucijų kolegijų sudaryti susitarimai struktūros ir įtrauktų nuostatų požiūriu būtų nuoseklūs ir kartu būtų numatyta pakankamai lankstumo įtraukti konkrečiai kolegijai būdingas priemones ir susitarimus, jie turėtų būti rengiami naudojant bendrą šabloną;

(5) konsoliduotos priežiūros institucija, rengdama konsultacijas su kolegijos nariais dėl įvairių kolegijos darbo aspektų, turėtų aiškiai informuoti apie tinkamą terminą, iki kurio laukiama kolegijos narių pastabų ir nuomonių;

(6) atsižvelgiant į įvairias priežiūros užduotis, kurias turi atlikti konsoliduotos priežiūros institucija ir kiti kolegijos nariai, ir į jų sudėtingumą, turėtų būti nustatyta, kad kolegijos posėdžiai turėtų būti rengiami mažiausiai kartą per metus;

(7) turint omenyje tai, kad priežiūros kolegijas gali sudaryti skirtingi struktūriniai vienetai, būtina užtikrinti, kad visi kolegijos nariai būtų laiku ir tinkamai informuojami apie konkrečių struktūrinių vienetų diskusijas ir priimtus sprendimus;

(8) siekiant užtikrinti informacijos, kuria keičiasi konsoliduotos priežiūros institucija ar buveinės valstybės narės kompetentingos institucijos ir kolegijos nariai, konfidencialumą, priežiūros institucijų kolegijas reikėtų paraginti naudoti saugias ryšio priemones;

(9) siekiant užtikrinti veiksmingą ir našų priežiūros institucijų kolegijų veikimą būtina, kad kolegijos nariai keistųsi visa būtina informacija, kurios reikia, kad jie galėtų įvertinti indėlininkų ir investuotojų interesus savo valstybėse narėse ir imtis priemonių jiems apsaugoti, taip pat apsaugoti Sąjungos finansinį stabilumą. Todėl, jei konsoliduotos priežiūros institucija mano, kad tam tikra konkreti informacija tam tikram kolegijos nariui yra neaktuali, konsoliduotos priežiūros institucija, iš pradžių pasikonsultavusi su tuo nariu ir suteikusi jam visus aktualumui įvertinti būtinus elementus, turėtų pagrįsti savo sprendimą;

(10) kai pagal Direktyvos 2013/36/ES 101 straipsnį atliekant nuolatinę leidimo naudoti vidaus metodus peržiūrą nustatoma trūkumų, labai svarbu, kad konsoliduotos priežiūros institucija ir kolegijos nariai, prižiūrintys grupės subjektus, kuriems šie trūkumai turi įtakos, dirbtų kartu siekdami įvertinti šių trūkumų reikšmingumą ir nuspręsti imtis tinkamų priemonių. Bet kokį sprendimą nustatyti papildomo kapitalo sumas arba atšaukti patvirtintą modelį konsoliduotos priežiūros institucija ir atitinkami kolegijos nariai turėtų priimti bendrai;

(11) kad būtų lengviau nustatyti ankstyvuosius įspėjamuosius ženklus, galimą riziką ir pažeidžiamumą grupės rizikos vertinimo ataskaitos ir likvidumo rizikos vertinimo ataskaitos tikslais, svarbu, kad konsoliduotos priežiūros institucija ir kiti kolegijos nariai iš anksto susitartų dėl rodiklių, kuriais bus keičiamasi bent kartą per metus, rinkinio. Kad būtų užtikrintas nuoseklumas ir palyginamumas, šie rodikliai turėtų būti apskaičiuojami remiantis priežiūros duomenimis, kuriuos kompetentingos institucijos renka pagal Komisijos įgyvendinimo reglamentą (ES) Nr. 680/2014 (2);

(12) kolegijos veiklos kritinėse situacijose sistemos nustatymo ir atnaujinimo procesui turėtų vadovauti konsoliduotos priežiūros institucija arba buveinės valstybės narės kompetentingos institucijos, kurios turėtų užtikrinti, kad kolegijos nariai turėtų galimybę pateikti pastabų ir prisidėti prie siūlomos sistemos;

(13) reikėtų užtikrinti, kad kritinėse situacijose konsoliduotos priežiūros institucija ir visi kolegijos nariai, atsakingi už grupės subjektų, kuriuos paveikė arba greičiausiai paveiks kritinė situacija, priežiūrą, veiksmingai ir našiai bendradarbiautų ir kad kritinės situacijos vertinimas, priežiūros institucijų atsakas į kritinę situaciją ir šio priežiūros institucijų atsako stebėjimas ir atnaujinimas būtų atliekami koordinuotai, tinkamai dalyvaujant konsoliduotos priežiūros institucijai ir visiems kolegijos nariams, atsakingiems už grupės subjektų, kuriuos paveikė arba greičiausiai paveiks ta kritinė situacija, priežiūrą. Be to, konsoliduotos priežiūros institucija turi nuolat informuoti visus kolegijos narius apie pagrindinius priimtų sprendimų ar informacijos, kuria keičiamasi kritinėse situacijose, elementus;

(14) šio reglamento nuostatos yra glaudžiai susijusios tarpusavyje, nes jomis reglamentuojamos priežiūros institucijų kolegijų veiklos funkcijos. Siekiant užtikrinti tų nuostatų, kurios turėtų įsigalioti vienu metu, suderinamumą ir sudaryti sąlygas visapusiškai jas apžvelgti ir su jomis susipažinti vienoje vietoje asmenims, kuriems taikomos šios prievolės, pageidautina visus techninius įgyvendinimo standartus, kurių reikalaujama pagal Direktyvos 2013/36/ES 51 straipsnio 5 dalį ir 116 straipsnio 5 dalį, pateikti viename reglamente;

(15) didžioji dauguma priežiūros institucijų kolegijų visoje ES sudaromos pagal Direktyvos 2013/36/ES 116 straipsnį, todėl būtų tinkama pirmiausia nustatyti pagal Direktyvos 2013/36/ES 116 straipsnį sudaromų kolegijų veiklos funkcijas, prieš nustatant pagal Direktyvos 2013/36/ES 51 straipsnį sudaromų kolegijų veiklos funkcijas, nes pirmųjų sudarymas yra įprastas, o pastarųjų – specialus atvejis;

(16) šis reglamentas grindžiamas Europos priežiūros institucijos (Europos bankininkystės institucijos, EBI) Komisijai pateiktais techninių įgyvendinimo standartų projektais;

(17) EBI dėl techninių įgyvendinimo standartų projektų, kuriais grindžiamas šis reglamentas, surengė atviras viešas konsultacijas, išanalizavo galimas su jais susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (3) 37 straipsnį, pateikti savo nuomonę,

PRIĖMĖ ŠĮ REGLAMENTĄ:

1 SKYRIUS

BENDROSIOS NUOSTATOS

1 straipsnis

Dalykas

Šiuo reglamentu nustatomos priežiūros institucijų kolegijų (toliau – kolegijos), sudaromų pagal Direktyvos 2013/36/ES 116 straipsnį ir 51 straipsnio 3 dalį, veiklos funkcijos.

2 SKYRIUS

PAGAL DIREKTYVOS 2013/36/ES 116 STRAIPSNĮ SUDAROMŲ KOLEGIJŲ VEIKLOS FUNKCIJOS

1 SKIRSNIS

Kolegijų steigimas ir veikimas

2 straipsnis

Įstaigų grupės struktūrinio sąrašo sudarymas ir atnaujinimas

1. Konsoliduotos priežiūros institucija struktūrinio sąrašo projektą, parengtą pagal Komisijos deleguotojo reglamento (ES) 2016/98 (4) 2 straipsnį, pateikia institucijoms, kurios yra tinkamos tapti kolegijos narėmis pagal Komisijos deleguotojo reglamento (ES) 2016/98 3 straipsnio 1 dalį (toliau – galimi kolegijos nariai), ir pakviečia jas pateikti savo nuomones bei nurodo atitinkamą šių nuomonių pateikimo terminą.

2. Siekdama baigti sudaryti struktūrinį sąrašą ir nepažeisdama Direktyvos 2013/36/ES 51 straipsnio taikymo, konsoliduotos priežiūros institucija atsižvelgia į bet kokias galimų kolegijos narių išreikštas nuomones ir išlygas.

3. Sudariusi struktūrinį sąrašą, konsoliduotos priežiūros institucija pateikia grupės struktūrinį sąrašą visiems galimiems kolegijos nariams.

4. Konsoliduotos priežiūros institucija, taikydama 1–3 dalyse apibrėžtą procedūrą, atnaujina struktūrinį sąrašą bent kartą per metus arba dažniau, jeigu yra reikšmingų grupės struktūros pokyčių.

5. Konsoliduotos priežiūros institucija įstaigų grupės struktūriniam sąrašui sudaryti ir atnaujinti naudoja I priede pateiktą šabloną.

3 straipsnis

Kolegijos steigimas

1. Kad įsteigtų kolegiją, konsoliduotos priežiūros institucija atlieka šiuos veiksmus:

a) konsoliduotos priežiūros institucija išsiunčia kvietimus institucijoms, nurodytoms Komisijos deleguotojo reglamento (ES) 2016/98 3 straipsnio 1 dalyje;

b) konsoliduotos priežiūros institucija kolegijos nariams, kurie priėmė kvietimą, kaip nurodyta šio straipsnio 3 dalyje, praneša apie savo ketinimą siųsti kvietimą nesvarbaus filialo kompetentingoms institucijoms dalyvauti kolegijoje stebėtojų teisėmis pagal Komisijos deleguotojo reglamento (ES) 2016/98 3 straipsnio 2 dalį;

c) konsoliduotos priežiūros institucija kolegijos nariams, kurie priėmė kvietimą, kaip nurodyta šio straipsnio 3 dalyje, praneša apie savo ketinimą siųsti kvietimą trečiosios valstybės priežiūros institucijai dalyvauti kolegijoje stebėtojo teisėmis pagal Komisijos deleguotojo reglamento (ES) 2016/98 3 straipsnio 3 dalį;

d) konsoliduotos priežiūros institucija kolegijos nariams, kurie priėmė kvietimą, kaip nurodyta šio straipsnio 3 dalyje, praneša apie savo ketinimą siųsti kvietimą bet kokiai institucijai, nurodytai Komisijos deleguotojo reglamento (ES) 2016/98 3 straipsnio 4 dalyje, dalyvauti kolegijoje stebėtojo teisėmis.

Taikant pirmos pastraipos b, c ir d punktus, kartu su pranešimu pateikiamas konsoliduotos priežiūros institucijos pasiūlymas dėl stebėtojo dalyvavimo kolegijoje sąlygų, kurios turi būti įtrauktos į raštiškus koordinavimo ir bendradarbiavimo susitarimus pagal Komisijos deleguotojo reglamento (ES) 2016/98 5 straipsnio c punktą.

Be to, taikant pirmos pastraipos c punktą, kartu su pranešimu pateikiama konsoliduotos priežiūros institucijos nuomonė dėl konfidencialumo ir profesinės paslapties reikalavimų, taikomų trečiosios valstybės priežiūros institucijai, lygiavertiškumo vertinimo.

Antroje pastraipoje nurodytame pranešime nustatomas tinkamas terminas, per kurį bet koks nesutinkantis kolegijos narys gali raštu pareikšti visiškai pagrįstą prieštaravimą dėl bet kokio konsoliduotos priežiūros institucijos pasiūlymo ar nuomonės aspekto.

2. Jei per nustatytą terminą kolegijos nariai nepareiškia prieštaravimų, konsoliduotos priežiūros institucija daro išvadą, kad visi kolegijos nariai pasiūlymui pritaria, ir siunčia kvietimą 1 dalies b, c arba d punkte nurodytai institucijai tapti kolegijos stebėtoja. Kartu su kvietimu pateikiamos stebėtojo dalyvavimo sąlygos, dėl kurių susitaria kolegijos nariai ir kurios įtraukiamos į raštiškus koordinavimo ir bendradarbiavimo susitarimus.

3. Institucijos, gavusios kvietimą tapti narėmis ar stebėtojomis, šį statusą įgyja, kai priima kvietimą. Institucijos, gavusios kvietimą tapti stebėtojomis, taip pat priima stebėtojo dalyvavimo sąlygas, apie kurias joms pranešė konsoliduotos priežiūros institucija.

4. 1 dalies b, c ir d punktuose nurodytos institucijos gali prašyti leisti joms tapti kolegijos stebėtojomis. Atitinkamas prašymas adresuojamas konsoliduotos priežiūros institucijai. Kai konsoliduotos priežiūros institucija nusprendžia pakviesti šias institucijas dalyvauti kolegijoje stebėtojų teisėmis, ji taiko atitinkamas 1 dalies b, c ir d punktuose nurodytas procedūras.

4 straipsnis

Kontaktinių duomenų sąrašų sudarymas ir atnaujinimas

1. Konsoliduotos priežiūros institucija tvarko išsamius kontaktinius duomenis, įskaitant ne darbo valandomis kritinėse situacijose naudotinus kontaktinius duomenis, ir jais dalijasi su kolegijos nariais ir stebėtojais naudodama II priede pateiktą šabloną. Kontaktinių duomenų sąrašas ir kontaktinių duomenų kritinėse situacijose sąrašas pridedami prie raštiškų koordinavimo ir bendradarbiavimo susitarimų, nurodytų Komisijos deleguotojo reglamento (ES) 2016/98 5 straipsnyje.

2. Kolegijos nariai pateikia savo kontaktinius duomenis konsoliduotos priežiūros institucijai ir nepagrįstai nedelsdami informuoja konsoliduotos priežiūros instituciją apie visus tų duomenų pakeitimus.

3. Visas atnaujintas kontaktinių duomenų sąrašo ir kontaktinių duomenų kritinėse situacijose sąrašo versijas konsoliduotos priežiūros institucija pateikia kolegijos nariams.

5 straipsnis

Raštiškų koordinavimo ir bendradarbiavimo susitarimų sudarymas ir keitimas

1. Konsoliduotos priežiūros institucija parengia pasiūlymą dėl raštiškų koordinavimo ir bendradarbiavimo susitarimų sudarymo pagal Direktyvos 2013/36/ES 115 straipsnį ir Komisijos deleguotojo reglamento (ES) 2016/98 5 straipsnį.

2. Konsoliduotos priežiūros institucija savo pasiūlymą pateikia kolegijos nariams ir paragina juos pateikti savo nuomones, taip pat nurodo tinkamą tų nuomonių pateikimo terminą.

3. Siekdama baigti rengti raštiškus koordinavimo ir bendradarbiavimo susitarimus, konsoliduotos priežiūros institucija atsižvelgia į visas kolegijos narių pareikštas nuomones ir išlygas ir, jei reikia, paaiškina priežastį, kodėl jų neįtraukė.

4. Baigusi rengti raštiškus koordinavimo ir bendradarbiavimo susitarimus, konsoliduotos priežiūros institucija pateikia juos kolegijos nariams.

5. Jei konsoliduotos priežiūros institucija ir kolegijos nariai mano, kad to reikia, raštiškų koordinavimo ir bendradarbiavimo susitarimų įgyvendinimas testuojamas imitavimo arba kitu atitinkamu būdu.

6. Konsoliduotos priežiūros institucija ir kolegijos nariai apsvarsto poreikį keisti raštiškus koordinavimo ir bendradarbiavimo susitarimus tuo atveju, kai keičiasi bet kokie jų elementai pagal Komisijos deleguotojo reglamento (ES) 2016/98 5 straipsnį.

Raštiški koordinavimo ir bendradarbiavimo susitarimai iš dalies keičiami siekiant atsižvelgti į kolegijos narių pasikeitimus.

Raštiškų koordinavimo ir bendradarbiavimo susitarimų elementus, susijusius su kolegijos sistema, taikoma rengiantis kritinėms situacijoms ir jų metu, periodiškai šiuose susitarimuose nustatytu dažnumu peržiūri konsoliduotos priežiūros institucija ir kolegijos nariai.

7. Konsoliduotos priežiūros institucija ir kolegijos nariai iš dalies keičia raštiškus koordinavimo ir bendradarbiavimo susitarimus pagal 1–4 dalyse aprašytą procedūrą.

8. Konsoliduotos priežiūros institucija, siekdama sudaryti ir iš dalies pakeisti raštiškus koordinavimo ir bendradarbiavimo susitarimus, naudoja II priede pateiktą šabloną.

6 straipsnis

Kolegijos posėdžių ir veiklos operatyviniai aspektai

1. Kolegijos sušaukia bent vieną fizinį posėdį per metus. Tačiau konsoliduotos priežiūros institucija, gavusi visų kolegijos narių sutikimą ir atsižvelgusi į grupės specifiką, gali nustatyti kitokį fizinių posėdžių dažnumą.

2. Konsoliduotos priežiūros institucija aiškiai nustato kolegijos posėdžių tikslus. Konsoliduotos priežiūros institucija užtikrina, kad tie tikslai atsispindėtų posėdžių darbotvarkėje, ir pakviečia visus kolegijos narius siūlyti papildomų darbotvarkės punktų. Konsoliduotos priežiūros institucija atsižvelgia į visus kolegijos narių pateiktus pasiūlymus dėl darbotvarkės punktų ir paprašius paaiškina priežastį, kodėl jų neįtraukė.

3. Konsoliduotos priežiūros institucija ir kolegijos nariai, dalyvaujantys tam tikroje veikloje ar kolegijos posėdyje, pakankamai anksti keičiasi dokumentais ir informacija, pateikta rengiant darbinius dokumentus, kad visi kolegijos posėdžio dalyviai galėtų aktyviai prisidėti prie diskusijų.

2 SKIRSNIS

Priežiūros veiklos planavimas ir koordinavimas veiklos tęstinumo sąlygomis

7 straipsnis

Bendroji konsoliduotos priežiūros institucijos, kolegijos narių ir stebėtojų keitimosi informacija sistema

1. Iš kolegijos nario gautą informaciją, nurodytą Komisijos deleguotojo reglamento (ES) 2016/98 9 straipsnio 3 dalyje, konsoliduotos priežiūros institucija perduoda:

a) kitiems kolegijos nariams;

b) stebėtojams, kuriems, konsoliduotos priežiūros institucijos nuomone, ją reikia perduoti, vadovaudamasi jų dalyvavimo kolegijoje sąlygomis.

2. Jei konsoliduotos priežiūros institucija mano, kad kokia nors 1 dalyje nurodyta informacija konkrečiam kolegijos nariui nėra aktuali, ji iš pradžių pasikonsultuoja su tuo nariu ir pateikia jam pagrindinius informacijos elementus, kad tas narys galėtų nustatyti, ar informacija iš tikrųjų neaktuali.

3. Kai kolegiją sudaro skirtingi struktūriniai vienetai, konsoliduotos priežiūros institucija užtikrina, kad visi kolegijos nariai laiku gautų visą informaciją apie veiksmus ar priemones, kurių ėmėsi skirtingi kolegijos struktūriniai vienetai.

4. Konsoliduotos priežiūros institucija ir kolegijos nariai susitaria dėl keitimosi informacija priemonių ir šį susitarimą nurodo raštiškuose koordinavimo ir bendradarbiavimo susitarimuose, nurodytuose Komisijos deleguotojo reglamento (ES) 2016/98 5 straipsnyje.

8 straipsnis

Nuolatinė leidimo naudoti vidaus metodus peržiūra

1. Jeigu kuri nors valstybėje narėje veiklos leidimą gavusi įstaiga, įskaitant ES patronuojančiąją įstaigą, nebeatitinka vidaus metodo taikymo reikalavimų pagal Reglamento (ES) Nr. 575/2013 143 straipsnio 1 dalį, 151 straipsnio 4 arba 9 dalį, 283 straipsnį, 312 straipsnio 2 dalį arba 363 straipsnį arba jeigu kuris nors atitinkamas kolegijos narys pagal Direktyvos 2013/36/ES 101 straipsnį nustato trūkumų, kaip nustatyta Komisijos deleguotojo reglamento (ES) 2016/98 11 straipsnio 1 dalyje, konsoliduotos priežiūros institucija ir tas kolegijos narys visapusiškai konsultuodamiesi dirba kartu, kad bendrai susitartų dėl leidimo naudoti metodą panaikinimo, papildomo kapitalo sumų nustatymo ar vidaus metodo naudojimo apribojimo, kaip nurodyta to deleguotojo reglamento 11 straipsnio 2 dalies c ir d punktuose.

2. Sprendimą panaikinti patvirtintą modelį bendrai priima konsoliduotos priežiūros institucija ir atitinkami kolegijos nariai, prižiūrintys subjektus, kurie naudoja patvirtintą modelį ir kuriuos paveikia pagal 1 dalį nustatytas neveiksmingumas. Konsoliduotos priežiūros institucija ir minėti kolegijos nariai bendradarbiauja pagal procedūrą, nustatytą Komisijos įgyvendinimo reglamento (ES) 2016/100 (5) nuostatomis.

3. Sprendimas dėl papildomo kapitalo sumų nustatymo priimamas pagal bendro sprendimo dėl kapitalo procedūrą pagal Direktyvos 2013/36/ES 113 straipsnio 1 dalies a punktą.

4. Konsoliduotos priežiūros institucija informuoja visus kitus kolegijos narius apie sprendimus, priimtus pagal 1 dalį, kai ji mano, kad tokia informacija greičiausiai turės įtakos kitai kolegijos veiklai arba yra būtina kitų kolegijos narių užduotims vykdyti.

9 straipsnis

Pranešimas apie nereikšmingus vidaus modelių išplėtimus arba pakeitimus

1. Apie nereikšmingus modelio išplėtimus arba pakeitimus, kurie turi įtakos bet kurioms valstybėje narėje veiklos leidimą gavusioms įstaigoms, įskaitant ES patronuojančiąją įmonę, konsoliduotos priežiūros institucija nedelsdama informuoja visus atitinkamus kolegijos narius, kaip nustatyta Komisijos deleguotojo reglamento (ES) 2016/98 11 straipsnio 1 dalyje.

2. Atitinkamas kolegijos narys, kaip nustatyta Komisijos deleguotojo reglamento (ES) 2016/98 11 straipsnio 1 dalyje, informuoja konsoliduotos priežiūros instituciją apie visus nereikšmingus išplėtimus ar pakeitimus, kurie turi įtakos bet kuriai iš to atitinkamo kolegijos nario prižiūrimų įstaigų.

3. Jeigu atitinkamas kolegijos narys, kaip nustatyta Komisijos deleguotojo reglamento (ES) 2016/98 11 straipsnio 1 dalyje, turi abejonių dėl modelio išplėtimo ar pakeitimo klasifikavimo kaip nereikšmingo, apie tas abejones jis informuoja konsoliduotos priežiūros instituciją, kuri šią informaciją išplatina kitiems atitinkamiems kolegijos nariams, kaip nustatyta Komisijos deleguotojo reglamento (ES) 2016/98 11 straipsnio 1 dalyje.

Jeigu konsoliduotos priežiūros institucija turi abejonių dėl modelio išplėtimo ar pakeitimo klasifikavimo kaip nereikšmingo, apie tas abejones ji informuoja visus atitinkamus kolegijos narius, kaip nustatyta Komisijos deleguotojo reglamento (ES) 2016/98 11 straipsnio 1 dalyje.

Konsoliduotos priežiūros institucija ir atitinkami kolegijos nariai, kaip nustatyta Komisijos deleguotojo reglamento (ES) 2016/98 11 straipsnio 1 dalyje, aptaria išsamią informaciją apie tas abejones, siekdami prieiti prie bendros nuomonės apie išplėtimo ar pakeitimo reikšmingumą.

4. Jeigu konsoliduotos priežiūros institucija ir atitinkami kolegijos nariai, kaip nustatyta Komisijos deleguotojo reglamento (ES) 2016/98 11 straipsnio 1 dalyje, mano, kad vidaus modelio išplėtimus ar pakeitimus įstaiga neteisingai klasifikavo kaip nereikšmingus, jie nedelsdami apie tai informuoja tą įstaigą.

10 straipsnis

Keitimasis informacija apie ankstyvuosius įspėjamuosius ženklus, galimą riziką ir pažeidžiamumą

1. Konsoliduotos priežiūros institucija ir kolegijos nariai, dalyvaujantys rengiant grupės rizikos vertinimo ataskaitą, nurodytą Direktyvos 2013/36/ES 113 straipsnio 2 dalies a punkte, arba grupės likvidumo rizikos vertinimo ataskaitą, nurodytą tos direktyvos 113 straipsnio 2 dalies b punkte, siekdami priimti bendrus sprendimus dėl konkrečios įstaigos rizikos ribojimo reikalavimų pagal tą straipsnį, susitaria dėl rodiklių, pagal kuriuos identifikuojami ankstyvieji įspėjamieji ženklai, galima rizika ir pažeidžiamumas, nurodyti Komisijos deleguotojo reglamento (ES) 2016/98 12 straipsnyje.

Šie rodikliai apskaičiuojami remiantis informacija, kurią kompetentingos institucijos surenka iš prižiūrimų įstaigų pagal Įgyvendinimo reglamentą (ES) Nr. 680/2014.

Sutarti rodikliai nurodomi raštiškuose koordinavimo ir bendradarbiavimo susitarimuose pagal Komisijos deleguotojo reglamento (ES) 2016/98 5 straipsnio 1 dalį.

2. Kiekvienas 1 dalyje nurodytas kolegijos narys pateikia konsoliduotos priežiūros institucijai atitinkamas savo prižiūrimų įstaigų sutartų rodiklių vertes.

3. Konsoliduotos priežiūros institucija 2 dalyje nurodytas vertes ir ES patronuojančiosios įmonės bei konsoliduotojo lygmens sutartų rodiklių vertes išplatina visiems 1 dalyje nurodytiems kolegijos nariams.

4. Konsoliduotos priežiūros institucija ir 1 dalyje nurodyti kolegijos nariai keičiasi informacija apie sutartų rodiklių vertes bent kartą per metus arba dažniau, jei šios kompetentingos institucijos taip susitaria.

11 straipsnis

Kolegijos priežiūros analizės programos rengimas ir atnaujinimas

1. Priėmus bendrus sprendimus dėl konkrečios įstaigos rizikos ribojimo reikalavimų pagal Direktyvos 2013/36/ES 113 straipsnį, kolegijos nariai pateikia konsoliduotos priežiūros institucijai informaciją, skirtą Direktyvos 2013/36/ES 116 straipsnio 1 dalies c punkte nurodytai kolegijos priežiūros analizės programai parengti, pagal Komisijos deleguotojo reglamento (ES) 2016/98 16 straipsnį.

2. Iš kolegijos narių gavusi informaciją konsoliduotos priežiūros institucija parengia kolegijos priežiūros analizės programos projektą.

3. Konsoliduotos priežiūros institucija išplatina kolegijos priežiūros analizės programos projektą kolegijos nariams ir paragina juos pateikti savo nuomones apie bendro darbo sritis, taip pat nurodo tinkamą tų nuomonių pateikimo terminą.

4. Siekdama baigti rengti kolegijos priežiūros analizės programą, konsoliduotos priežiūros institucija atsižvelgia į visas kolegijos narių pareikštas nuomones ir išlygas ir, jei reikia, paaiškina priežastį, kodėl jų neįtraukė.

5. Baigusi rengti kolegijos priežiūros analizės programą, konsoliduotos priežiūros institucija ją pateikia kolegijos nariams.

6. Kolegijos priežiūros analizės programa atnaujinama bent kartą per metus arba dažniau, jei dėl priežiūrinio tikrinimo ir vertinimo proceso pagal Direktyvos 2013/36/ES 97 straipsnį arba dėl bendrų sprendimų dėl konkrečios įstaigos rizikos ribojimo reikalavimų pagal Direktyvos 2013/36/ES 113 straipsnį manoma, kad to reikia.

7. Konsoliduotos priežiūros institucija kolegijos priežiūros analizės programą atnaujina vadovaudamasi 1–5 dalyse nustatytomis procedūromis.

3 SKIRSNIS

Priežiūros veiklos planavimas ir koordinavimas rengiantis kritinėms situacijoms ir jų metu

12 straipsnis

Kolegijos veiklos kritinėse situacijose sistemos nustatymas ir atnaujinimas

1. Konsoliduotos priežiūros institucija parengia pasiūlymą dėl kolegijos veiklos kritinėse situacijose sistemos nustatymo pagal Komisijos deleguotojo reglamento (ES) 2016/98 17 straipsnį.

2. Konsoliduotos priežiūros institucija savo pasiūlymą pateikia kolegijos nariams ir paragina juos pateikti savo nuomones, taip pat nurodo tinkamą tų nuomonių pateikimo terminą.

3. Konsoliduotos priežiūros institucija atsižvelgia į visas kolegijos narių išreikštas nuomones ir išlygas ir, jei reikia, paaiškina priežastis, kodėl jų neįtraukė.

4. Galutinę kolegijos veiklos kritinėse situacijose sistemos versiją konsoliduotos priežiūros institucija pateikia kolegijos nariams.

5. Konsoliduotos priežiūros institucija ir kolegijos nariai bent kartą per metus apsvarsto poreikį atnaujinti kolegijos veiklos kritinėse situacijose sistemą.

6. Konsoliduotos priežiūros institucija ir kolegijos nariai atnaujina kolegijos veiklos kritinėse situacijose sistemą pagal 1–4 dalyse aprašytą procedūrą.

13 straipsnis

Keitimasis informacija kritinėje situacijoje

1. Jeigu konsoliduotos priežiūros institucija sužino apie kritinę situaciją, kuri paveikė arba greičiausiai paveiks grupės įstaigą, gavusią veiklos leidimą valstybėje narėje, arba filialą, įsteigtą valstybėje narėje, konsoliduotos priežiūros institucija nepagrįstai nedelsdama įspėja EBI ir kolegijos narį, prižiūrintį įstaigą arba filialą, kuriuos paveikė arba greičiausiai paveiks kritinė situacija.

2. Jeigu kolegijos narys sužino apie kritinę situaciją, kuri paveikė arba greičiausiai paveiks grupės įstaigą, gavusią veiklos leidimą valstybėje narėje, arba filialą, įsteigtą valstybėje narėje, jis nepagrįstai nedelsdamas įspėja konsoliduotos priežiūros instituciją.

3. Konsoliduotos priežiūros institucija užtikrina, kad visi kiti kolegijos nariai būtų tinkamai informuoti apie pagrindinius šių dalykų elementus:

a) koordinuoto priežiūros institucijų atliekamo kritinės situacijos vertinimo, kaip nurodyta 14 straipsnyje;

b) koordinuoto priežiūros institucijų atsako, kaip nurodyta 15 straipsnyje, įskaitant veiksmus, kurių imtasi arba kurių planuojama imtis, ir jo stebėjimo, kaip nurodyta 16 straipsnyje;

c) ankstyvosios intervencijos priemonių, atitinkamai priimtų pagal Europos Parlamento ir Tarybos direktyvos 2014/59/ES (6) 27, 28 ir 29 straipsnius, atsižvelgiant į būtinybę koordinuoti šias priemones pagal tos direktyvos 30 straipsnį arba nustatyti pertvarkymo sąlygas pagal tos direktyvos 32 straipsnį.

4. Jeigu tikėtina, kad koordinuotas priežiūros institucijų atsakas į kritinę situaciją, kaip nurodyta 15 straipsnyje, bus veiksmingesnis įtraukus grupės lygmens pertvarkymo instituciją, patronuojamųjų įmonių pertvarkymo institucijas ar valstybių, kuriose yra svarbių filialų, pertvarkymo institucijas, centrinius bankus, kompetentingas ministerijas ir indėlių garantijų sistemas, konsoliduotos priežiūros institucija apsvarsto galimybę įtraukti tas institucijas.

5. Jeigu kritinė situacija paveikia tik konkretų grupės subjektą, situaciją valdo už to grupės subjekto priežiūrą atsakingas kolegijos narys kartu su konsoliduotos priežiūros institucija.

14 straipsnis

Priežiūros institucijų atliekamo kritinės situacijos vertinimo koordinavimas

1. Taikant Komisijos deleguotojo reglamento (ES) 2016/98 19 straipsnį, konsoliduotos priežiūros institucija koordinuoja veiksmus rengiant koordinuoto priežiūros institucijų atliekamo kritinės situacijos vertinimo projektą, remdamasi savo pačios vertinimu ir kolegijos narių, prižiūrinčių grupės subjektus, kuriuos paveikė arba greičiausiai paveiks kritinė situacija, vertinimu.

2. Koordinuoto priežiūros institucijų atliekamo kritinės situacijos vertinimo projektas apima grupės subjektus, kuriuos paveikė arba greičiausiai paveiks kritinė situacija. Konsoliduotos priežiūros institucija tinkamai atsižvelgia į kolegijos narių, atsakingų už tų grupės subjektų priežiūrą, nuomones ir vertinimus.

3. Jeigu kritinė situacija paveikia tik konkretų grupės subjektą, priežiūros institucijų atliekamą kritinės situacijos vertinimą atlieka už to grupės subjekto priežiūrą atsakingas kolegijos narys kartu su konsoliduotos priežiūros institucija.

15 straipsnis

Priežiūros institucijų atsako į kritinę situaciją koordinavimas

1. Taikant Komisijos deleguotojo reglamento (ES) 2016/98 20 straipsnį, konsoliduotos priežiūros institucija vadovauja rengiant koordinuotą priežiūros institucijų atsaką į kritinę situaciją, susijusią su grupe arba grupės subjektais, kuriuos ji paveikė arba greičiausiai paveiks. Konsoliduotos priežiūros institucija tinkamai atsižvelgia į kolegijos narių, atsakingų už tų grupės subjektų priežiūrą, nuomones ir vertinimus.

2. Jeigu kritinė situacija paveikia tik konkretų grupės subjektą, rengiant priežiūros institucijų atsaką į kritinę situaciją vadovauja už to grupės subjekto priežiūrą atsakingas kolegijos narys kartu su konsoliduotos priežiūros institucija.

3. Konsoliduotos priežiūros institucija ir kolegijos nariai 1 ir 2 dalyse nurodytas užduotis atlieka nepagrįstai nedelsdami.

4. Koordinuotas priežiūros institucijų atliekamas kritinės situacijos vertinimas, kaip nurodyta 14 straipsnyje, ir koordinuotas priežiūros institucijų atsakas į šią kritinę situaciją gali būti rengiami kartu.

16 straipsnis

Koordinuoto priežiūros institucijų atsako į kritinę situaciją stebėjimas ir atnaujinimas

1. Taikant Komisijos deleguotojo reglamento (ES) 2016/98 21 straipsnį, konsoliduotos priežiūros institucija koordinuoja sutartų veiksmų, nustatytų rengiant 15 straipsnyje nurodytą koordinuotą priežiūros institucijų atsaką, įgyvendinimo stebėjimą.

2. Kolegijos nariai, atsakingi už grupės subjektų, kuriuos paveikė arba greičiausiai paveiks kritinė situacija, priežiūrą, atitinkamai informuoja konsoliduotos priežiūros instituciją apie kritinės situacijos raidą ir sutartų veiksmų, susijusių su jų atitinkamais grupės subjektais, įgyvendinimą.

3. Konsoliduotos priežiūros institucija kolegijos nariams, įskaitant EBI, pateikia visą atnaujintą informaciją apie koordinuoto priežiūros institucijų atsako stebėjimą, kuri apima grupę ir grupės subjektus, kuriuos paveikė arba greičiausiai paveiks kritinė situacija.

4. Konsoliduotos priežiūros institucija ir kolegijos nariai, atsakingi už grupės subjektų, kuriuos paveikė arba greičiausiai paveiks kritinė situacija, priežiūrą, apsvarsto poreikį atnaujinti koordinuotą priežiūros institucijų atsaką, atsižvelgdami į informaciją, kurią vieni kitiems perdavė stebėdami jo įgyvendinimą.

5. 1–4 dalyse nustatyti reikalavimai taikomi nepagrįstai nedelsiant.

3 SKYRIUS

PAGAL DIREKTYVOS 2013/36/ES 51 STRAIPSNIO 3 DALĮ SUDAROMŲ KOLEGIJŲ VEIKLOS FUNKCIJOS

1 SKIRSNIS

Kolegijų steigimas ir veikimas

17 straipsnis

Įstaigos struktūrinio sąrašo sudarymas ir atnaujinimas, kolegijos steigimas, kontaktinių duomenų sąrašų sudarymas bei atnaujinimas ir raštiškų koordinavimo ir bendradarbiavimo susitarimų sudarymas ir keitimas

Kolegijų, sudaromų pagal Direktyvos 2013/36/ES 51 straipsnio 3 dalį, atveju buveinės valstybės narės kompetentingos institucijos tinkamu mastu sudaro ir atnaujina įstaigos struktūrinį sąrašą, steigia kolegiją, sudaro ir atnaujina kontaktinių duomenų sąrašus, sudaro ir keičia raštiškus koordinavimo ir bendradarbiavimo susitarimus pagal 2–5 straipsnius.

18 straipsnis

Kolegijos posėdžių ir veiklos operatyviniai aspektai

1. Buveinės valstybės narės kompetentingos institucijos užmezga reguliarų bendradarbiavimą su kolegijos nariais, kuris gali vykti posėdžių ar kitokios veiklos pavidalu.

2. Informaciją apie kolegijos posėdžių ir veiklos organizavimą ir jų tikslus buveinės valstybės narės kompetentingos institucijos pateikia kolegijos nariams, įskaitant EBI.

3. Buveinės valstybės narės kompetentingos institucijos aiškiai nustato kolegijos posėdžių tikslus. Buveinės valstybės narės kompetentingos institucijos užtikrina, kad tie tikslai atsispindėtų posėdžių darbotvarkės punktuose, ir pakviečia visus kolegijos narius siūlyti papildomų darbotvarkės punktų. Buveinės valstybės narės kompetentingos institucijos atsižvelgia į visus kolegijos narių pateiktus pasiūlymus dėl darbotvarkės punktų ir paprašius paaiškina priežastį, kodėl jų neįtraukė.

4. Buveinės valstybės narės kompetentingos institucijos ir kolegijos nariai, dalyvaujantys tam tikroje kolegijos veikloje ar posėdyje, pakankamai anksti keičiasi dokumentais ir informacija, pateikta rengiant darbinius dokumentus, kad visi kolegijos dalyviai galėtų aktyviai prisidėti prie diskusijų.

2 SKIRSNIS

Priežiūros veiklos planavimas ir koordinavimas veiklos tęstinumo sąlygomis

19 straipsnis

Bendroji buveinės valstybės narės kompetentingų institucijų, kolegijos narių ir stebėtojų keitimosi informacija sistema

1. Taikant Komisijos deleguotojo reglamento (ES) 2016/98 28 straipsnio 3 dalį, kolegijos nariai teikia informaciją buveinės valstybės narės kompetentingoms institucijoms.

2. Buveinės valstybės narės kompetentingos institucijos 1 dalyje nurodytą informaciją perduoda:

a) kolegijos nariams;

b) stebėtojams, kuriems, buveinės valstybės narės kompetentingų institucijų nuomone, ją reikia perduoti, vadovaudamosi jų dalyvavimo kolegijoje sąlygomis.

3. Jei buveinės valstybės narės kompetentingos institucijos mano, kad kokia nors 1 dalyje nurodyta informacija konkrečiam kolegijos nariui nėra aktuali, jos iš pradžių pasikonsultuoja su tuo nariu ir pateikia jam pagrindinius informacijos elementus, kad tas narys galėtų nustatyti, ar informacija iš tikrųjų neaktuali.

4. Kai kolegiją sudaro skirtingi struktūriniai vienetai, buveinės valstybės narės kompetentingos institucijos užtikrina, kad visi kolegijos nariai laiku gautų visą informaciją apie veiksmus ar priemones, kurių ėmėsi skirtingi kolegijos struktūriniai vienetai.

5. Buveinės valstybės narės kompetentingos institucijos ir kolegijos nariai susitaria dėl keitimosi informacija priemonių ir šį susitarimą nurodo raštiškuose koordinavimo ir bendradarbiavimo susitarimuose, nurodytuose Komisijos deleguotojo reglamento (ES) 2016/98 5 straipsnyje.

20 straipsnis

Kolegijos priežiūros analizės programos rengimas ir atnaujinimas

1. Siekiant parengti Direktyvos 2013/36/ES 99 straipsnyje nurodytą kolegijos priežiūros analizės programą pagal Komisijos deleguotojo reglamento (ES) 2016/98 31 straipsnį, kolegijos nariai pateikia tam būtiną informaciją buveinės valstybės narės kompetentingoms institucijoms.

2. Iš kolegijos narių gavusios informaciją buveinės valstybės narės kompetentingos institucijos parengia kolegijos priežiūros analizės programos projektą.

3. Buveinės valstybės narės kompetentingos institucijos išplatina kolegijos priežiūros analizės programos projektą kolegijos nariams ir paragina juos pateikti savo nuomones apie bendro darbo sritis, taip pat nurodo tinkamą tų nuomonių pateikimo terminą.

4. Siekdamos baigti rengti kolegijos priežiūros analizės programą, buveinės valstybės narės kompetentingos institucijos atsižvelgia į visas kolegijos narių pareikštas nuomones ir išlygas ir, jei reikia, paaiškina priežastis, kodėl jų neįtraukė.

5. Baigusios rengti kolegijos priežiūros analizės programą, buveinės valstybės narės kompetentingos institucijos ją pateikia kolegijos nariams.

6. Kolegijos priežiūros analizės programa atnaujinama bent kartą per metus arba dažniau, jei dėl priežiūrinio tikrinimo ir vertinimo proceso pagal Direktyvos 2013/36/ES 97 straipsnį manoma, kad to reikia.

7. Buveinės valstybės narės kompetentingos institucijos kolegijos priežiūros analizės programą atnaujina vadovaudamosi 1–5 dalyse nustatytomis procedūromis.

3 SKIRSNIS

Priežiūros veiklos planavimas ir koordinavimas rengiantis kritinėms situacijoms ir jų metu ir baigiamosios nuostatos

21 straipsnis

Kolegijos veiklos kritinėse situacijose sistemos nustatymas ir atnaujinimas

1. Siekdamos nustatyti kolegijos veiklos kritinėse situacijose sistemą, buveinės valstybės narės kompetentingos institucijos parengia pasiūlymą pagal Komisijos deleguotojo reglamento (ES) 2016/98 32 straipsnį.

2. Buveinės valstybės narės kompetentingos institucijos savo pasiūlymą pateikia kolegijos nariams ir paragina juos pateikti savo nuomones, taip pat nurodo tinkamą tų nuomonių pateikimo terminą.

3. Buveinės valstybės narės kompetentingos institucijos atsižvelgia į visas kolegijos narių išreikštas nuomones ir išlygas ir, jei reikia, paaiškina priežastis, kodėl jų neįtraukė.

4. Galutinę kolegijos veiklos kritinėse situacijose sistemos versiją buveinės valstybės narės kompetentingos institucijos pateikia kolegijos nariams.

5. Buveinės valstybės narės kompetentingos institucijos ir kolegijos nariai bent kartą per metus apsvarsto poreikį atnaujinti kolegijos veiklos kritinėse situacijose sistemą.

6. Buveinės valstybės narės kompetentingos institucijos ir kolegijos nariai atnaujina kolegijos veiklos kritinėse situacijose sistemą pagal 1–4 dalyse aprašytą procedūrą.

22 straipsnis

Keitimasis informacija kritinėje situacijoje

1. Jeigu buveinės valstybės narės kompetentingos institucijos sužino apie kritinę situaciją, kuri paveikė arba greičiausiai paveiks įstaigą, jos nepagrįstai nedelsdamos įspėja EBI ir kolegijos narius.

2. Jeigu kolegijos narys sužino apie kritinę situaciją, kuri paveikė arba greičiausiai paveiks jo jurisdikcijai priklausantį filialą, jis nepagrįstai nedelsdamas įspėja buveinės valstybės narės kompetentingas institucijas.

23 straipsnis

Priežiūros institucijų atliekamo kritinės situacijos vertinimo koordinavimas

Taikant Komisijos deleguotojo reglamento (ES) 2016/98 34 straipsnį, buveinės valstybės narės kompetentingos institucijos išplatina informaciją apie priežiūros institucijų atliekamą kritinės situacijos vertinimą kolegijos nariams, prižiūrintiems filialus, kuriuos paveikė arba greičiausiai paveiks kritinė situacija.

24 straipsnis

Priežiūros institucijų atsako į kritinę situaciją koordinavimas ir stebėjimas

1. Taikant Komisijos deleguotojo reglamento (ES) 2016/98 35 straipsnį, buveinės valstybės narės kompetentingos institucijos parengia koordinuotą priežiūros institucijų atsaką į kritinę situaciją. Buveinės valstybės narės kompetentingos institucijos tinkamai atsižvelgia į kolegijos narių, prižiūrinčių filialus, kuriuos paveikė arba greičiausiai paveiks ši kritinė situacija, nuomones.

2. Buveinės valstybės narės kompetentingos institucijos, kai reikia, koordinuoja visų veiksmų, nustatytų rengiant priežiūros institucijų atsaką, įgyvendinimo stebėjimą.

3. Kolegijos nariai informuoja buveinės valstybės narės kompetentingas institucijas apie kritinės situacijos raidą ir visų sutartų veiksmų, susijusių su jų jurisdikcijai priklausančiais filialais, įgyvendinimą.

4. Buveinės valstybės narės kompetentingos institucijos kolegijos nariams, įskaitant EBI, pateikia visą atnaujintą informaciją apie priežiūros institucijų atsako stebėjimą.

5. Priežiūros institucijų atliekamas kritinės situacijos vertinimas, kaip nurodyta 23 straipsnyje, ir priežiūros institucijų atsakas į šią situaciją gali būti rengiami kartu.

25 straipsnis

Įsigaliojimas

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. spalio 16 d. Komisijos vardu Pirmininkas Jean-Claude JUNCKER

(1) OL L 176, 2013 6 27, p. 338.

(2) 2014 m. balandžio 16 d. Komisijos įgyvendinimo reglamentas (ES) Nr. 680/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi įstaigų priežiūros ataskaitų teikimo techniniai įgyvendinimo standartai (OL L 191, 2014 6 28, p. 1).

(3) 2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 1).

(4) 2015 m. spalio 16 d. Komisijos deleguotasis reglamentas (ES) 2016/98, kuriuo Europos Parlamento ir Tarybos direktyva 2013/36/ES papildoma techniniais reguliavimo standartais dėl bendrųjų priežiūros institucijų kolegijų veiklos sąlygų nustatymo (Žr. šio Oficialiojo leidinio p. 2).

(5) 2015 m. spalio 16 d. Komisijos įgyvendinimo reglamentas (ES) 2016/100, kuriuo nustatomi techniniai įgyvendinimo standartai, kuriais patikslinamas bendro sprendimo priėmimo procesas, susijęs su prašymais suteikti tam tikrus prudencinius leidimus pagal Europos Parlamento ir Tarybos reglamentą (ES) Nr. 575/2013 (Žr. šio Oficialiojo leidinio p. 45).

(6) 2014 m. gegužės 15 d. Europos Parlamento ir Tarybos direktyva 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012 (OL L 173, 2014 6 12, p. 190).

I PRIEDAS Struktūrinio sąrašo šablonas ES patronuojančioji įstaiga/ES patronuojančioji finansų kontroliuojančioji bendrovė/ES patronuojančioji mišrią veiklą vykdanti finansų kontroliuojančioji bendrovė/įstaiga Bendra turto ir nebalansinių straipsnių suma (mln. EUR) Ar ji identifikuojama kaip pasaulinės sisteminės svarbos įstaiga (G-SII) arba kita sisteminės svarbos įstaiga (O-SII)? Ar suteiktas leidimas netaikyti reikalavimų pagal Reglamento (ES) Nr. 575/2013 7 arba 10 straipsnį (leidimai netaikyti kapitalo reikalavimų)? (T/N) Ar suteiktas leidimas netaikyti reikalavimų pagal Reglamento (ES) Nr. 575/2013 8 arba 10 straipsnį (leidimai netaikyti likvidumo reikalavimų)? (T/N)

Valstybėje narėje veiklos leidimus gavusios įstaigos/Valstybėje narėje veiklos leidimus gavę finansų sektoriaus subjektai Ar įstaiga/finansų sektoriaus subjektas yra svarbi (-us) grupei? (T/N) Ar įstaiga/finansų sektoriaus subjektas yra svarbi (-us) valstybei narei, kurioje suteiktas veiklos leidimas? (T/N) Bendra įstaigos/finansų sektoriaus subjekto turto ir nebalansinių straipsnių suma (mln. EUR) Kriterijai, naudojami nustatant svarbą valstybei narei, jei taikoma Kriterijai, naudojami nustatant svarbą grupei, jei taikoma Ar suteiktas leidimas netaikyti reikalavimų pagal Reglamento (ES) Nr. 575/2013 7 arba 10 straipsnį (leidimai netaikyti kapitalo reikalavimų)? (T/N) Kompetentinga institucija/Kita institucija Valstybė narė Įstaiga/Finansų sektoriaus subjektas Juridinio asmens identifikatorius, kai toks kodas egzistuoja (išankstinio juridinio asmens identifikatoriaus arba pasaulinė juridinio asmens identifikatoriaus sistema) Ar įstaiga/finansų sektoriaus subjektas identifikuota (-as) kaip O-SII? Įstaigos/finansų sektoriaus subjekto tiesioginė patronuojančioji įmonė Juridinio asmens identifikatorius, kai toks kodas egzistuoja (išankstinio juridinio asmens identifikatoriaus arba pasaulinė juridinio asmens identifikatoriaus sistema) Ar tiesioginė patronuojančioji įmonė identifikuota kaip O-SII? Pertvarkymo kolegija: Šalys narės ir stebėtojos: Institucijos narės ir stebėtojos: Krizių valdymo grupė: Šalys narės: Institucijos narės:

Konsoliduotos priežiūros institucijos arba buveinės valstybės narės kompetetingos institucijos pavadinimas: Konsoliduotos priežiūros institucijos arba buveinės valstybės narės kompetetingos institucijos adresas: Konsoliduotos priežiūros institucijos arba buveinės valstybės narės kompetetingos institucijos kontaktinis asmuo (vardas ir pavardė, e. paštas, telefono numeris): Ar suteiktas leidimas netaikyti reikalavimų pagal Reglamento (ES) Nr. 575/2013 8 arba 10 straipsnį (leidimai netaikyti likvidumo reikalavimų)? (T/N) Ar atitinkama institucija yra kolegijos narė arba stebėtoja? Jei taip ir jei ji priklauso konkrečiam kolegijos struktūriniam vienetui, prašom nurodyti. Valstybėje narėje įsteigti filialai Ar filialas yra svarbus grupei? (T/N) Kriterijai, naudojami nustatant svarbą, jei taikoma Ar filialas svarbus valstybei narei pagal Direktyvos 2013/36/ES 51 straipsnį? (T/N) Ar atitinkama institucija yra kolegijos narė arba stebėtoja? Jei taip ir jei ji priklauso konkrečiam kolegijos struktūriniam vienetui, prašom nurodyti. Kompetentinga institucija/Kita institucija Valstybė narė Filialas Įstaiga, kurios filialas įsteigtas Įstaigos, kurios filialas įsteigtas, juridinio asmens identifikatorius, kai toks kodas egzistuoja (išankstinio juridinio asmens identifikatoriaus arba pasaulinė juridinio asmens identifikatoriaus sistema) Ar įstaiga, kurios filialas įsteigtas, identifikuota kaip O-SII? (T/N)

Trečiojoje valstybėje veiklos leidimus gavusios įstaigos ir įsteigti filialai Ar įstaiga/filialas yra svarbi (-us) grupei? (T/N) Kriterijai, naudojami nustatant svarbą, jei taikoma Ar trečiosios valstybės priežiūros institucijai taikomus konfidencialumo ir profesinės paslapties reikalavimus visi kolegijos nariai įvertino kaip lygiaverčius? (T/N) Ar trečiosios valstybės priežiūros institucija yra kolegijos stebėtoja? Jei taip ir jei ji priklauso konkrečiam kolegijos struktūriniam vienetui, prašom nurodyti. Trečiosios valstybės priežiūros institucija Trečioji valstybė Įstaiga/filialas Įstaigos juridinio asmens identifikatorius, kai toks kodas egzistuoja (išankstinio juridinio asmens identifikatoriaus arba pasaulinė juridinio asmens identifikatoriaus sistema) Įstaigos tiesioginė patronuojančioji įmonė Tiesioginės patronuojančiosios įmonės juridinio asmens identifikatorius, kai toks kodas egzistuoja (išankstinio juridinio asmens identifikatoriaus arba pasaulinė juridinio asmens identifikatoriaus sistema) Ar yra kita ne Europos kolegija? (T/N) (jei taip, prašom nurodyti kolegijos ir priimančiosios priežiūros institucijos pavadinimą): Šalys narės: Institucijos narės: Kolegijos pavadinimas